自訟一首
作者：宋庠
朝代：宋

paragraphs: 右輔朱轓守，南宮革履臣。
孤螢難助日，病木獨依春。
暗懦疑蛇客，愚忠數馬人。
誰知溫省樹，自誡魯堂紳。
監令車中席，江山扇外塵。
何當能浼我，初不彊均茵。
事往方成悔，猜除且瑩神。
由來矜百鍊，從此惜千鈞。
素髮慚華冕，虛舟謝要津。
洗心良有謂，佞佛不無因。
案上仙書{冫弓}，齋中梵㲲巾。
更須窮僻地，香火報昌辰。